Tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annettuun neuvoston direktiiviin 73/23/ETY liittyvä - Komission lausunto, annettu 3 päivänä toukokuuta 2002 - Lapsiin vetoavat siirrettävät valaisimet (ETA:n kannalta merkityksellinen teksti)



Virallinen lehti nro C 112 , 09/05/2002 s. 0002 - 0003



Tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annettuun neuvoston direktiiviin 73/23/ETY liittyvä Komission lausunto, annettu 3 päivänä toukokuuta 2002 Lapsiin vetoavat siirrettävät valaisimet (2002/C 112/02) (ETA:n kannalta merkityksellinen teksti) I Johdanto 1. Tämä lausunto perustuu tietyllä jännitealueella toimivista sähkölaitteista annettuun neuvoston direktiiviin 73/23/ETY(1), ja se koskee kyseisen direktiivin 1, 2, 5 ja 9 artiklan soveltamista. 2. Tämä lausunto koskee lapsiin vetoavissa siirrettävissä valaisimissa(2) havaittuja ongelmia. 3. Komissio on saanut jäsenvaltioilta virallisia ilmoituksia yli kahdestakymmenestä toimenpiteestä, joita jäsenvaltioissa on toteutettu vuodesta 1999 ja joilla on rajoitettu lapsiin vetoavien siirrettävien valaisimien markkinoille saattamista käyttämällä pienjännitedirektiivissä vahvistettua turvamenettelyä. Näiden toimenpiteiden kohteena olevien valaisimien nimellisjännite on yleensä ollut suurempi kuin 24 V. Tämän lausunnon tarkoituksena on selkiyttää pienjännitedirektiivin soveltamista näihin tuotteisiin sähköiskun vaaran osalta. 4. Valaisimen luokittelu "lapsiin vetoavaksi" perustuu tapauskohtaiseen arviointiin, jossa otetaan huomioon kohteena olevan tuotteen erityisominaisuudet. II Lapsiin vetoavien siirrettävien valaisimien turvallisuuden arviointi pienjännitedirektiivin mukaisesti 5. Lapsiin vetoavien valaisimien virransyöttö perustuu yleensä jompaankumpaan seuraavista kahdesta järjestelmästä: a) sähkövirta saadaan suoraan pistorasiasta johdon kautta (nimellisjännite kotitalouksien pistorasioista on 230 V vaihtovirtaa, eurooppalaisten standardien HD 472 S1:1989 ja HD 472 S1:1989/A1:1995 mukaisesti); tai b) sähkövirta saadaan yleensä muuntajasta johdon kautta, jolloin jännite on alle 24 V vaihtovirtaa, ja järjestelmä muodostaa yleensä yhden yksikön, joka voidaan kytkeä muuntajan kautta 230 V:n pistorasiaan. Sekä muuntaja että johto toimitetaan valaisimen mukana. Pienjännitedirektiivin 73/23/ETY 1 artiklassa tarkennetaan, että direktiivin soveltamisalaan kuuluvat sähkölaitteet, jotka toimivat vaihtovirralla nimellisjännitealueella 50-1000 V. 6. Pienjännitedirektiivin soveltamisalaan kuuluvat näin ollen: a) ensimmäisenä kuvatusta järjestelmästä (katso 5 kohdan a alakohta) valaisin; b) toisena kuvatusta järjestelmästä (katso 5 kohdan b alakohta) vain muuntaja silloin, kun valaisin ja muuntaja eivät ole pysyvästi toisiinsa kytkettyinä; ja c) toisena kuvatusta järjestelmästä (katso 5 kohdan b alakohta) sekä valaisin että muuntaja ovat pysyvästi toisiinsa kytkettyinä. 7. Tämä lausunto koskee vain 6 kohdan a ja c alakohdassa tarkoitettuja lapsiin vetoavia valaisimia. 8. Pienjännitedirektiivin 2 artiklan 2 kohta sisältää viittauksen kyseisen direktiivin liitteesä I olevaan turvallisuustavoitteiden luetteloon. Liitteessä I olevaan 3 kohdan c alakohtaan sisältyy seuraava pääasiallinen turvallisuustavoite: "Teknisistä toimenpiteistä on 1 kohdan mukaisesti määrättävä sen varmistamiseksi, että sähkölaitteen ennalta arvioitavissa oleva ylikuormittuminen ei aiheuta ihmisille, kotieläimille tai omaisuudelle vaaraa". 9. Siirrettäviä valaisimia voidaan tavanomaisessa käytössä helposti siirtää paikasta toiseen siten, että ne ovat kytkettyinä virtalähteeseen. Jos nämä valaisimet vetoavat ominaisuuksiensa vuoksi lapsiin, lapset saattavat koskea ja liikuttaa niitä, vaikka niitä ei ole suunniteltu eikä selvästikään tarkoitettu käytettäviksi leluina. Jos näitä tuotteita ei esitetä tuotteina, jotka on sunniteltu tai selvästi tarkoitettu käytettäväksi alle 14-vuotiaiden lasten leikkeihin, niitä ei katsota leluiksi eivätkä ne tällöin kuulu lelujen(3) turvallisuudesta annetun neuvoston direktiivin 88/378/ETY(4) soveltamisalaan. Valaisimen ennalta arvioitavissa oleva mekaaninen ylikuormittuminen saattaa tapahtua lasten käsitellessä valaisimia. Tämä puolestaan voi mahdollistaa suoran pääsyn jännitteisiin osiin. 10. Valmistajan on pienjännitedirektiivin vaatimukset (katso kohta 8) täyttääkseen suoritettava riskinarviointi varmistaakseen, että valaisimen ennakoitavissa olevaan käyttöön liittyvä sähköiskun vaara on hyväksyttävissä rajoissa. 11. On tärkeää huomata, että lasten leikkeihin tarkoitettuja tuotteita (leluja) varten on neuvoston direktiivissä 88/387/ETY (leludirektiivi) vaihtovirran osalta otettu käyttöön 24 V:n jänniteraja sähköiskun vaaran vähentämiseksi. Eurooppalaisessa standardissa EN 60598-2-10 "Valaisimet - Osa 2-10: Erityisvaatimukset - Lapsiin vetoavat siirrettävät valaisimet" edellytetään myös, että vaihtovirran jännite on enintään 24 V. 12. Valmistajan on edellä mainitun riskinarvioinnin tulosten perusteella toteutettava toimenpiteitä varmistaakseen, että lapsiin vetoavan valaisimen ennakoitavissa olevaan käyttöön liittyvä sähköiskun vaara on otettu riittävällä tavalla huomioon: a) Valmistaja voi käyttää pistokemuuntajaa tai muuta vastaavaa keinoa varmistaakseen, että kyseiseen valaisimeen tulevan virran jännite on vaihtovirran osalta alle 24 V. Lapsiin vetoavat valaisimet, jotka saavat virran johdon kautta siten, että vaihtovirran jännite on alle 24 V, ja joiden virtalähteenä on muuntaja, johon kuluu kiinteänä osana myös 230 V:n pistorasiaa varten tarkoitettu pistoke, voivat näin ollen täyttää pienjännitedirektiivin olennaiset vaatimukset (katso kohta 8). Tämä tavoite voidaan saavuttaa soveltamalla valaisimeen eurooppalaista standardia EN 60598-2-10 ja muuntajaan soveltuvaa yhdenmukaistettua eurooppalaista standardia (EN 61558-sarja). b) Lapsiin vetoaviin valaisimiin voidaan soveltaa myös muunlaisia teknisiä ratkaisuja, joissa jännite on suurempi kuin 24 V mutta jotka voivat tästä huolimatta täyttää pienjännitedirektiivin 73/23/ETY olennaiset turvallisuusvaatimukset. Näissä tapauksissa on toteutettava erityisiä varotoimia, jotka ovat kulloistenkin turvallisuusnormien ja testausmenetelmien mukaisia, jotta voitaisiin estää suora pääsy jännitteisiin osiin ennakoitavissa olevissa ylikuormitustilanteissa. Tämä on kuvattava teknisissä asiakirjoissa. 13. Jäsenvaltioiden viranomaisten olisi otettava tämä lausunto huomioon markkinoiden valvonnan yhteydessä. (1) EYVL L 77, 26.3.1973 sellaisena kuin se on muutettuna direktiivillä 93/68/ETY (EYVL L 220, 30.8.1993, s. 1). (2) Eurooppalaisessa standardissa EN 60598-2-10 "Valaisimet - Osa 2-10: Erityisvaatimukset - Lapsiin vetoavat siirrettävät valaisimet" lapsiin vetoava siirrettävä valaisin määritellään seuraavasti: "Valaisin, joka voidaan tavanomaisessa käytössä siirtää virtalähteeseen kytkettynä paikasta toiseen ja joka esittää kohdetta, henkilöä tai eläintä ja jota lapsi voi tästä syystä sen muodon ja materiaalin vuoksi pitää leluna". Tämäntyyppisiä valaisimia ovat esimerkiksi yövalot, joissa on hehkulamppu, tai henkilöitä, eläimiä, rakennuksia, autoja tai junia esittävät valaisimet, joissa on ulko- tai sisäpuolelle sijoitettu hehkulamppu. Tätä määritelmää tarkistetaan parhaillaan eurooppalaisessa standardointimenettelyssä. (3) Direktiivin 88/378/ETY (leludirektiivi) 1 artiklaan sisältyvän määritelmän mukaan lelulla tarkoitetaan "sellaista tuotetta tai materiaalia, joka on suunniteltu tai selvästi tarkoitettu käytettäväksi alle 14-vuotiaiden lasten leikkeihin". (4) Neuvoston direktiivi 88/378/ETY, annettu 3 päivänä toukokuuta 1988, lelujen turvallisuutta koskevan jäsenvaltioiden lainsäädännön lähentämisestä (leludirektiivi).